Suojellun Sarviksen piipun yläosaan aiotaan asentaa kaksi tuulivoimalaa Tampereella – "En ainakaan tiedä, että missään olisi toteutettu vastaavaa ideaa"

Piippujen Tampereen yksi maamerkki Sarviksen piippu Hatanpäällä aiotaan korjata yläosastaan. Samalla korkeuksiin asennetaan kaksi yhden kilowatin tuulivoimalaa. Ne aiotaan sijoittaa metallirakenteisen tiilenpunaisen pystysäleikön sisään. Tampereen kaupungin yhdyskuntalautakunta käsittelee tiistaina piipun korjaamiseksi tehtyä poikkeamislupahakemusta. Päätösehdotuksen mukaan lupa annettaisiin sillä ehdolla, että tuulivoimalat eivät saa aiheuttaa ympäristöönsä haitallista melua tai välkettä. Piipun vaurioitunut yläosa aiotaan purkaa ja korvata metallirakenteisella säleiköllä. Piippu säilyttää korjauksessa korkeutensa. Kaupunki on kuullut naapureita asiassa, eikä heillä ollut huomautettavaa. Sarviksen piippu on suojeltu asemakaavassa. Poikkeamislupaa hakenut OP Ryhmän omistama Kiinteistö Oy Kanta-Sarvis II kertoo hakemuksessaan, että piipun yläpää on pahoin vaurioitunut. Piipun varren ulkopintaan asennettiin aiemmin 20 metrin matkalle teräsverkko suojaukseksi. –Tiilet ovat rapautuneet ylhäällä niin pahasti, että puhun tiilihötöstä, kertoo kunnostussuunnitelman tehnyt arkkitehti Kalevi Näkki Aihio Arkkitehdit Oy:stä. Lisäksi piipun sisäpuolella on iso lohkeama ja ristikkäishalkeama. Näkki kertoo, että tuulivoimalaidea syntyi pohdinnasta, mitä hyötykäyttöä piipulla voisi olla, jos sen hahmo säilytetään säleikkörakenteella. Nyt mietinnässä olevat voimalat painavat alle 30 kiloa. Niiden tuottama pieni sähkömäärä menisi kiinteistön käyttöön. –Pystyakseliset voimalat saadaan tällä ratkaisulla ikään kuin piipun sisään. En ainakaan tiedä, että missään olisi toteutettu vastaavaa ideaa, Näkki kertoo. Samalla parannetaan piipun huoltomahdollisuutta. Piippu myös aidataan alhaalta turvallisuuden lisäämiseksi. Työ tarvitsee lautakunnan hyväksynnän jälkeen vielä rakennusluvan. Piippu haluttaisiin korjata ensi kesänä.